జీడీపీ గణాంకాలపై మార్కెట్‌ చూపు!
- ఎఫ్‌అండ్‌వో సిరీస్‌ ముగింపు కీలకం
- ఆటో కంపెనీల ఫలితాలపై దృష్టి
- ఎస్‌అండ్‌పీ రేటింగ్‌ ప్రభావం..
నవతెలంగాణ, బిజినెస్‌ డెస్క్‌: దేశీయ స్టాక్‌ మార్కెట్లకు ఈ వారం జీడీపీ గణాంకాలు, నవంబర్‌ డెరివేటివ్‌ సిరీస్‌ ముగింపు కీలకంగా మారనున్నాయని నిపుణులు పేర్కొంటున్నారు. వీటితో పాటు ప్రపంచ మార్కెట్ల పోకడ, అంతర్జాతీయ మార్కెట్లో ముడిచమురు ధరల గమనం, డాలరుతో రూపాయి కదలికలు, దేశీ, విదేశీ పెట్టుబడుల సరళి, ఐటీ కంపెనీల బై బ్యాక్‌ ఆఫర్‌, ఆటో కంపెనీల ఫలితాలతో పాటు పీఎంఐ తయారీ రంగ గణాంకాలు వంటి అంశాలు ప్రధాన స్టాక్‌ సూచీల గమనాన్ని నిర్దేశిస్తాయని మార్కెట్‌ విశ్లేషకులు అంచనా వేస్తున్నారు. ఇక గత వారంలో దేశీయ, అంతర్జాతీయ సానుకూల సంకేతాల నేపథ్యంలో మార్కెట్లు ఏడు సెషన్‌లుగా లాభాల్లో పయనించాయి. దీనికితోడు వారాంతంలో ఐటీ షేర్ల జోరుతో స్టాక్‌ మార్కెట్‌ లాభాల్లో ముగిసింది. ఈ నేపథ్యంలో బీఎస్‌ఈ సెన్సెక్స్‌ 91 పాయింట్ల లాభంతో 33,679 పాయింట్ల వద్ద ముగిసింది. ఎన్‌ఎస్‌ఈ నిప్టీ 41 పాయింట్లు పెరిగి 10,390 పాయింట్ల వద్ద నిలిచింది. కాగా వారాంతపు ప్రాతిపదికన రెండు ప్రధాన సూచీలు 1శాతం మేర లాభపడినాయి. ఈ నేపథ్యంలో ఈ వారం స్టాక్‌ మార్కెట్లు బుల్లిష్‌ కొనసాగిస్తాయో లేదో వేచి చూడాల్సిన అంశం..
జీడీపీ డేటా..
ఈ వారం భారత స్థూల దేశీయోత్పత్తి (జీడీపీ) గణాంకాలు దేశీయ స్టాక్‌ మార్కెట్లకు దిక్సూచిగా నిలువనున్నాయని ఆర్థిక నిపుణులు పేర్కొంటున్నారు. ప్రసుత్త ఆర్థిక సంవత్సరం సెప్టెంబర్‌తో ముగిసిన దిత్వీయ త్రైమాసికానికి చెందిన జీడీపీ గణాంకాలు నవంబర్‌ (30న) వెల్లడికానున్నాయి. 2017 జూన్‌తో ముగిసిన త్రైమాసికంలో భారత జీడీపీ వృద్ధి రేటు 5.7శాతానికి దిగజారిన సంగతి తెలిసిందే. జులై 1న వస్తు సేవల పన్ను (జీఎస్టీ) అమలులోకి రావడంతో వృద్ధి రేటు పడిపోవడానికి కారణమైనట్టు ప్రభుత్వం పేర్కొంది. మరోవైపు ఈఏడాది రెండో త్రైమాసికంలో మెరుగైన వృద్ధి రేటు నమోదు చేయనుందని వెల్లడించింది. వచ్చే ఏడాది జులై-సెప్టెంబర్‌ త్రైమాసికం వరకు జీఎస్టీపై స్పష్టత, మెరుగైన వర్షాభావ పరిస్థితులతో భారత జీడీపీ వృద్ధి రేటు 7.-7.5శాతం వద్ద నమోదు కావచ్చని నితి అమోగ్‌ వైస్‌ చైర్మెన్‌ రాజీవ్‌ కుమార్‌ తెలిపారు. ఇదే సమయంలో మౌలిక రంగ అవుట్‌పుట్‌ డేటా నవంబర్‌ 30న మార్కెట్‌ ముగిసిన అనంతరం వెల్లడి కానుంది. మరోవైపు భారత తయారీ పీఎంఐ గణాంకాలు శుక్రవారం (డిసెంబర్‌ 1న) మార్కిట్‌ ఎకనామిక్స్‌ వెల్లడించనుంది. అలాగే అక్టోబర్‌ నెలలో నిక్కి ఇండియా పర్చేజింగ్‌ మేనేజర్స్‌ ఇండెక్స్‌ (పీఎంఐ) ప్రకారం 2017 సెప్టెం బర్‌లో ఈ సూచీ 51.2 వద్ద ఉండగా..అక్టోబర్‌లో ఈ సూచీ 50.3శాతానికి పడిపోయిన సంగతి తెలిసిందే. ఈ గణాంకాల నేపథ్యంలో మదుపర్లు అచితూచి వ్యవహరించే అవకాశం ఉందని నిపుణులు అంచనా వేస్తున్నారు.
డెరివేటివ్‌ సిరీస్‌..
నవంబర్‌ నెల ప్యూచర్స్‌ అండ్‌ అప్షన్స్‌ (ఎఫ్‌అండ్‌వో) ముగింపు గురువారం (30న) ముగియనుంది. ఈ నేపథ్యంలో ట్రేడర్లు నవంబర్‌ కాంట్రాక్టులను డిసెంబర్‌ సిరీస్‌కు రోల్‌వర్‌ చేసుకుంటారని.. ఈ క్రమంలో ప్రధాన సూచీలు ఒడిదుడుకులు ఎదుర్కొనే అవకాశం ఉందని మార్కెట్‌ విశ్లేషకులు చెబుతున్నారు. ఈ నేపథ్యంలో ఈ వారం స్టాక్‌ మార్కెట్లు స్వల్ప హెచ్చుతగ్గులకు లోను కావచ్చని మార్కెట్‌ విశ్లేషకులు పేర్కొంటున్నారు.
ఎస్‌అండ్‌పీ రేటింగ్‌పై నజర్‌
ప్రముఖ రేటింగ్‌ సంస్థ 'స్టాండర్డ్స్‌ అండ్‌ పూర్‌' (ఎస్‌అండ్‌పీ) భారత సావరిన్‌ రేటింగ్‌ను యథాతథ స్థానంలోనే ఉంచుతున్నట్టు గత వారం ప్రకటించిన సంగతి తెలిసిందే. దీనికితోడు ప్రస్తుతం భారత్‌కు ఎస్‌అండ్‌పీ రేటింగ్స్‌లో 'బీబీబీ-' విభాగంలో కొనసాగుతోంది. మరోవైపు భారత్‌పై తన అవుట్‌లుక్‌ను కూడా ఎస్‌అండ్‌పీ స్థిరంగానే ఉంచుతున్నట్టు వెల్లడించింది. మూడీస్‌ భారత రేటింగ్‌ను అప్‌గ్రేడ్‌ చేసిన అనంతరం ఎస్‌అండ్‌పీ కూడా భారత రేటింగ్‌ను అప్‌గ్రేడ్‌ చేస్తుందని పలువురు అంచనా వేశారు. అయితే దేశంలోని వాస్తవ పరిస్థితులను దగ్గరగా విశ్లేషించిన ఎస్‌అండ్‌పీ సంస్థ భారత రేటింగ్‌ను ఇప్పటికిప్పుడు మెరుగ్గా ప్రకటించే పరిస్థితులు దేశంలో పెద్దగా కనిపించడం లేదని వివరించింది. అంతకంతకు పెరుగుతున్న ద్రవ్యలోటు, తగ్గుతున్న తలసరి ఆదాయం, ప్రభుత్వం రుణాలు, ప్రభుత్వంపై రుణ భారం చాలా బలహీనమైనవిగా ఉన్నట్టు ఎస్‌అండ్‌పీ తెలిపింది. గత రెండు త్రైమాసికాలుగా అంచనాల కంటే కూడా దేశ వృద్ధి రేటు పడిపోతుండడాన్ని ఎస్‌అండ్‌పీ ఈ నివేదికలో ప్రధా నంగా ప్రస్తావించింది. ఎస్‌అండ్‌పీ రేటింగ్‌ నేపథ్యంలో వచ్చే వారం దేశీయ స్టాక్‌ మార్కెట్లు తీవ్ర ఒత్తిడిని ఎదుర్కొనే అవకాశం లేకపోలేదని విశ్లేషకుల అంచనా.
రూ.24వేల కోట్ల ఐటీ బైబ్యాక్‌ ఆఫర్‌..
ఐటీ కంపెనీల షేర్‌ బైబ్యాక్‌ ఆఫర్‌ ఈ వారంలో మొదలుకానుంది. ఇందులో భాగంగా విప్రో సంస్థ రూ.11వేల కోట్ల షేర్ల బైబ్యాక్‌ ఆఫర్‌ను ఈ నెల 29న ప్రారంభించి డిసెంబరు 13 వరకు కొనసాగించనుంది. ఈ బైబ్యాక్‌లో ఒక్కో షేర్‌ను రూ.320 చొప్పున కొనుగోలు చేయనున్నట్టు విప్రో పేర్కొంది. మరోవైపు భారత రెండో అతిపెద్ద ఐటీ సేవల సంస్థ ఇన్ఫోసిస్‌ రూ.13,000 కోట్ల షేర్ల బై బ్యాక్‌ ఆఫర్‌ను ఈ నెల 30న ప్రారంభించనుంది. వచ్చే నెల 14 ముగిసే ఈ బైబ్యాక్‌లో ఒక్కో షేర్‌ను రూ.1.150 చొప్పున 11.30 కోట్ల షేర్లను కొనుగోలు చేయనున్నట్టుగా తెలుస్తోంది. మరోవైపు 36 ఏండ్ల కంపెనీ చరిత్రలో ఇన్ఫీ తొలిసారి బైబ్యాక్‌ ఆఫర్‌ను ప్రకటించిన విషయం విదితమే. ఈ నేపథ్యంలో ఈ వారం విప్రో, ఇన్ఫోసిస్‌ స్టాక్స్‌ పుంజుకునే అవకాశాలు ఉన్నాయని తెలుస్తోంది.
వాహన విక్రయ గణాంకాలు..
నవంబర్‌ నెలకు చెందిన వాహన విక్రయ గణాంకాలను ఆటో రంగ కంపెనీలు శుక్రవారం(డిసెంబర్‌ 1న) వెల్లడించనున్నాయి. కాగా అక్టోబర్‌లో వాహన విక్రయ గణాంకాలు మిశ్రమంగా నమోదు అయ్యాయి. దీంట్లో ప్రధానంగా దిగ్గజ కంపెనీలైన మారుతీ సుజుకీ, టయోటా కంపెనీలు ప్యా సింజర్‌ వాహనాల్లో భారీ వృద్ధిని నమోదు చేయగా..ఇదే సమయంలో మ హీం ద్రా అండ్‌ మహీందా (ఎంఅండ్‌ఎం), పోర్డ్‌ సంస్థలు విక్రయాలు క్షీణిం చా యి. ఈ గణాంకాల నేపథ్యంలో ఆటో రంగ షేర్లు వెలుగులోకి రానున్నాయి.
మీ స్నేహితులకు రికమెండ్ చెయ్యండి